Päivän Byrokraatti -palkinnon saavat Vihreät ja Ylen Kioski-ohjelma, joilla molemmilla näyttää olevan tavoitteena syöttää lapsille ja nuorille valmiita poliittisia mielipiteitä. Sattumalta tuo syötettävä mielipide näyttää olevan molemmilla sama: maailma tuhoutuu, jollet äänestä vihreitä.

Vihreät toteuttavat tavoitettaan tänään järjestettävällä #ilmastolakko-tapahtumalla, johon lapsia nuoria houkutellaan mahdollisuudella lintsata koulusta.

Ylen Kioski taas on tehnyt Vaalibotti-nimisen vaalikoneen, joka ennen kysymyksiin vastaamista näyttää johdattelevan animaation tai videon, jossa kerrotaan miten asiasta tulee ajatella. On ihme, jollei nuori niiden jälkeen ymmärrä, kuinka kysymyksiin tulee vastata.

Toimintatapa on vastuuton. Oikeasti lapsille ja nuorille pitäisi opettaa itsenäistä mielipiteenmuodostusta ja tervettä lähdekritiikkiä – varsinkin niitä kohtaan, jotka ovat noin innokkaita tuputtamaan omaa kantaansa.

“Miksi siis käyttäisit aikasi opiskeluun, mikäli on lähes varmaa, että ilmastonmuutos tuhoaa maailman lähiaikoina?”

Näin sanotaan ilmastolakko-tapahtuman kutsussa, joka on laitettu nimettömänä kiertämään kouluissa. Viesti tulee vastaan jopa ala-asteikäisten oppilaiden kännyköissä. Lapset eivät osaa erottaa disinformaatiosta todellisista faktoista, vaan saattavat siitä jopa ahdistua, jolloin heidät on helppo aivopestä kannattamaan haluttua ideologiaa.

Lapset ovat punavihreille hyvä kohderyhmä, sillä vasemmistoaate elää ja hengittää hyödyllisistä hölmöistä. Jos aikuiset eivät enää tarinaa osta, uusia on kasvatettava lapsista.

Lapsiin ja nuorisoon kohdistuva mielipidemuokkaus ei ole vasemmistolla mikään hetken hairahdus, vaan aivan aatteen ytimessä oleva toimintatapa. DDR:ssä ja Neuvostoliitossa liki jokainen piltti opetettiin sosialistiseen aatteeseen pikkupioneereissa. Suomessakin on pyritty käyttämään valtiollistettua peruskoulua samaan tarkoitukseen. Pirkkalan moniste oli vain nolo tapa jäädä siitä kiinni.

Myöskään ilmastolakko-tapahtumassa ei ole todellisena motiivina vaikuttaa ilmastonmuutokseen, vaan sen avulla vain houkutellaan helposti vaikutettavassa iässä olevia lapsia ja nuoria kollektiivisen aatteen piiriin.

Tapahtuma ja sen hengenheimolaiset näyttävät modernisoidulta versiolta nykyään huonosti myyvästä rauhanliike-agendasta. Esimerkiksi samaa kokonaisuutta edustavan Nuorten Agenda 2030 -hankkeen suojelijana on Tarja Halonen ja hankkeen järjestämä paneeli imee ilmasto-aasinsillan kautta nopeasti takaisin vanhoihin tuttuihin teemoihin: “Rauha, konfliktit ja ilmastonmuutos”… Jos punavihreissä oltaisiin oikeasti kiinnostuneita ilmastonmuutoksesta, he varmaankin puoltaisivat käytännössä päästötöntä ydinvoimaa. Nyt siitä ei koskaan mainita sanaakaan.

Ilmastolakko-tapahtuma hyödyntää röyhkeästi ns. omaa valintaa tukevan kognitiivisen harhan ilmiötä. Kyseinen harha tunnetaan englanniksi nimellä choice-supportive bias, eikä sille ilmeisesti ole vielä vakiintunutta suomennosta, vaikka ilmiö onkin lähellä ns. vahvistusharhaa (engl. confirmation bias).

Ilmiössä on kyse siitä, että ihmismieli pyrkii jälkikäteen rationalisoimaan ja perustelemaan tekemäänsä päätöstä, ja näin tehdessään asettuu yhä vahvemmin sen kannalle. Ihminen myös alitajuisesti mieltää ja muistaa tekemänsä valinnat parempina kuin ne objektiivisesti arvioiden olisivat.

“Tein tämän päätöksen, joten sen täytyi olla vaihtoehdoista parempi.”

Vaikka vielä hetki sitten olisit tasavahvasti pohtinut, hankkisitko Fordin vai Toyotan, heti Fordiin kallistuneen valinnan jälkeen merkki alkaa vaikuttaa itsestäänselvästi paremmalta, ja olet valmis luettelemaan joukon syitä, miksi Ford on juurikin paras tarjolla oleva automerkki. Sinusta on tullut fordisti.

Vihreät pyrkivätkin tapahtumallaan siihen, että mukaan tulevat ja ensimmäistä kertaa julkisesti poliittista kantaa ottavat lapset ja nuoret leimaantuisivat vihervasemmistoon ja alkaisivat alitajuisesti puolustella ja rationalisoida valintaansa.

Jos päästit lapsesi mielenosoitukseen, onneksi olkoon. Hän otti askeleen polulle, jota pitkin voi päätyä Venezuela-vasemmistoon.